13 SARIE-feite: Het jy geweet? | SARIE
1. My Sarie Marais…
Reg geraai, ons naam kom van die volksliedjie "Sarie Marais". 'n Wedstryd is voor die tyd gehou, en Sarie Marais is deur 'n vrou van Kimberley voorgestel. Sy was ook teenwoordig by die klein geselligheid met die bekendstelling van die tydskrif. Dié naam het presies gesê wie ons teikenmark is – die Afrikaanse vrou. 'n Tydskrif vir, van en oor die Afrikaanse vrou, so Afrikaans, sy het selfs 'n Afrikaanse naam. Boonop was "Sarie Marais" die liedjie ook bekend aan Engelssprekende adverteerders. Maar gou het almal net van SARIE gepraat – hoewel die mashoof Sarie Marais gebly het tot einde Januarie 1976.
Die heel eerste SARIE van Woensdag 6 Julie 1949 het binne 'n paar uur heeltemal uitverkoop – teen 'n skamele sikspens (vyf sent)! Daar's byna vuisgeslaan om een van die 35 000 eksemplare in die hande te kry. Die volgende oggend het Die Burger dit uitbasuin: Sarie Marais slaan alle SA pers-rekords. Die tydskrif, toe weekliks, het binne ses maande reeds 'n sirkulasie van 67 026 per week gehad.
In Junie 2002 word SARIE 'n maandblad met die bekende SA model Bernice Dodd op die voorblad. Die prys? R11,45 teenoor die weeklikse 6 pennies in die beginjare; en tweeweekliks sedert 9 Februarie 1955 teen 1 sjieling. Hierdie voorblad en die tydskrif se herontwerp plaas SARIE met verkope los voor alle ander vrouepublikasies in die land – 'n posisie wat SARIE vir meer as 'n dekade behou.
Met die berugte en beroemde uitgawe van 16 Maart 1983 veroorsaak SARIE 'n storm met ons veelbesproke en omstrede G-kol-artikel. Die uitgawe het uitverkoop, maar is ook byna van die winkelrakke verban. (En op die voorblad − dr. Chris Barnard se nuwe liefde van toe, Karin Storay.)
Daar was 5 mans in die stoel voor die eerste vroue as redakteur sou oorneem. Lizette Rabe (1994 – Januarie 2001), tans voorsitter van die joernalistiek-departement aan die Universiteit Stellenbosch, en die huidige redakteur, Michélle van Breda. Oor 'n man as redakteur van Sarie Marais lees die notule van 1949 soos volg: "Die uitgangspunt is dat die hoof van die blad lewensryp moet wees en in die eerste plek deeglike kennnis van die gesinslewe moet hê … dit is ook noodsaaklik dat die redakteur deur 'n bekwame dame bygestaan word." 'n Baie bekwame dame is inderdaad gevind – die bekende joernalis en skrywer Alba Bouwer.
SARIE se 1ste nuwe mashoof sedert 2002! Dié logo sê in 'n oogwink waarvoor die tydskrif en elke leser staan: rooi vir passie en energie, die blok vir modern, die S vir stylvol en sensueel (ook SARIE), en die trefreël ons inspirasie belowe sáám is ons sterker, beter!